În urma variațiilor de nivel al apei râului Timiș, înregistrate în ultimele luni, a fost observată o eroziune de mal în zona stației de epurare Jabăr. Eroziunea se întinde pe circa 200 metri și pune în pericol digul de protecție al stației de epurare.
Echipele Sistemului Hidrotehnic Lugoj acționează deja cu utilajele din dotarea Sistemului de Gospodărire a Apelor Timiș pentru consolidarea malului stâng, care va fi refăcut cu materialul aluvionar adus de apă, depus în timp pe malul drept al râului Timiș.
Cu acest prilej vor fi executate și lucrări de reprofilare a albiei râului Timiș în această zonă. Scopul este acela de a crește capacitatea de transport și reducerea rugozității albiei râului Timiș pentru a evita inundarea stației de epurare la viituri.
Estimăm că lucrările propuse vor continua toată luna martie – este mesajul ABAB Timișoara.